‘บรรยง’การันตีต่างชาติไม่ทิ้งหุ้นไทยเกลี้ยงพอร์ต
&#8220;บรรยง&#8221; ไม่เชื่อฝรั่งจะขายหมดตูด เหตุมียอดซื้อสะสมถึง 1 แสนล้านเหรียญสหรัฐ แค่ปรับสภาพคล่อง
29 ต.ค. 2565

“บรรยง” ไม่เชื่อฝรั่งจะขายหมดตูด เหตุมียอดซื้อสะสมถึง 1 แสนล้านเหรียญสหรัฐ แค่ปรับสภาพคล่อง
นายบรรยง พงษ์พานิช ประธานเจ้าหน้าที่บริหาร ธนาคารเกียรตินาคิน (KK) เปิดเผยว่า กรณีที่มีการให้ข่าวว่านักลงทุนต่างชาติขายใกล้หมดพอร์ตจากที่ได้ซื้อมานั้น โดยส่วนตัวมองว่าไม่น่าจะเป็นไปได้ เพราะต่างชาติขายออกมาเพียง 2,000 ล้านเหรียญสหรัฐ หรือประมาณ 2% ของยอดซื้อสะสมในตลาดหุ้นไทยที่มีมาตั้งแต่ปี 2529 มูลค่ารวม 11.1 แสนล้านเหรียญสหรัฐ ซึ่งยอดซื้อดังกล่าวเป็นการคัดออกมาจากทะเบียนผู้ถือหุ้นและไม่รวมการถือครองในรูปแบบของพันธมิตรทางธุรกิจ 
“การที่มาบอกว่าขายใกล้หมดจากที่ซื้อสะสมในช่วง 2 ปี ผมว่าต้องย้อนไปดูตัวเลขมากกว่านั้น เพราะยอดซื้อดังกล่าวยังไม่ได้รวมกับการซื้อหุ้นจอง (ไอพีโอ) และหุ้นเพิ่มทุน (พีโอ) เลย และตัวเลขแท้จริง เขาขายเพียง 2% ที่ซื้อสะสมมา ดังนั้นไม่ต้องกลัวว่าจะขายหมด” นายบรรยง กล่าว 
ทั้งนี้ หากนักลงทุนต่างชาติขายต่อจนเพิ่มเป็น 1 หมื่นล้านเหรียญสหรัฐ หรือ 10% ของยอดซื้อสะสม ก็ต้องมีปัจจัยระดับโลกที่มีปัญหามากหรือปัญหาในประเทศแรงๆ เกิดขึ้น ทำให้ดัชนีหุ้นคงต่ำกว่า 1,000 จุด แต่เชื่อว่าเป็นเพียงการกระตุกของสภาพคล่องโลกเท่านั้น เพราะหากขายระดับนั้น มูลค่าหุ้นในมือก็จะลดลงด้วย
ด้านนายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ในช่วงที่หุ้นปรับตัวลงแรงได้มีการตรวจสอบไปยังบริษัทหลักทรัพย์ (โบรกเกอร์) ถึงฐานะการเงินทุกวันพบว่าระดับฐานทุนยังมีความแข็งแกร่ง และยังไม่พบว่ามีหุ้นที่จะถูกบังคับขาย (ฟอร์ซเซล) มีแค่เพียงเรียกเงินหลักประกันเพิ่มเท่านั้น 
ที่ผ่านมา โบรกเกอร์จำกัดวงเงินในการปล่อยมาร์จิน และระมัดระวังโดยลดจำนวนหุ้นที่ปล่อยสินเชื่อลงเหลือไม่เกิน 30 ตัว และเป็นหุ้นพื้นฐาน จากก่อนหน้านี้มีการปล่อยมากถึง 100 ตัว 
นายภากร ปีตธวัชชัย รองผู้จัดการตลาดหลักทรัพย์แห่งประเทศไทย กล่าวว่า ต่างชาติขายทั้งเงินทุนระยะสั้นประเภท HOT Money และยอมรับว่าส่วนหนึ่งคงจะมีแรงขายจากเงินทุนระยะยาวด้วย เพราะว่าตลอด 3 ปี ดัชนีหุ้นไทยปรับตัวขึ้นเกินระดับ 100% ดังนั้นไม่แปลกที่นักลงทุนต่างชาติจะมีการขายรับรู้กำไร เพื่อนำทุนกลับไปและใช้ในส่วนของกำไรเพื่อลงทุนต่อ